**SAJTÓKÖZLEMÉNY**

**Idei befejező szakaszához érkezett a vasúti gépláncos pályafelújítás Nagyút és Mezőkeresztes-Mezőnyárád között**

**Szombattól módosul a menetrend a miskolci fővonalon és mellékvonalain**

*Budapest, 2015. október 9. –* **A 2015-re tervezett munkák befejező fázisához érkezett a vasúti pálya júliusban indult felújítása a Budapest–Hatvan–Miskolc–Szerencs–Sátoraljaújhely fővonal Nagyút és Mezőkeresztes-Mezőnyárád közötti szakaszán. A szombattól érvényes vágányzári menetrend miatt változások lépnek életbe a vasútvonalon a távolsági és a regionális vonatok közlekedésében.**

A felújítás október 10-étől november 17-éig tartó ütemében az utasoknak az alábbi módosításokra kell számítaniuk:

* Az InterCity vonatok budapesti indulási ideje változatlan, de ideiglenesen hat perccel hosszabb az eljutási idő Miskolc, Nyíregyháza, Debrecen irányába, míg az ellenkező irányú vonatok mintegy hat perccel korábban indulnak.
* A Vámosgyörk−Füzesabony viszonylatú személyvonatok nem közlekednek, helyettük a kétóránként közlekedő egri gyorsvonatok ezen a szakaszon minden állomáson és megállóhelyen megállnak, a két állomás közötti utazásoknál felár megfizetése nélkül vehetők igénybe. A gyorsvonatok menetideje Budapest és Eger között húsz perccel, a másik irányban negyed órával lesz hosszabb a vágányzári menetrend szerint, továbbá a vonatok Egerből korábban indulnak.
* Október 13/14-étől 30/31-éig Kál-Kápolna és Füzesabony között vonatpótló autóbuszok közlekednek egy késő esti és két hajnali személyvonat helyett, ezek Füzesabonyban a vasútállomás elől indulnak, és oda érkeznek.
* A Hosszúlépés nevű gyorsvonat péntekenként a Keleti pályaudvarról csak Miskolcig, vasárnaponként pedig Miskolcról a Keleti pályaudvarig jár.
* A kapcsolódó vonalak közül a Füzesabony−Eger, az Eger−Szilvásvárad, a Nyékládháza–Tiszaújváros és a Miskolc–Hidasnémeti vasútvonal menetrendjében is jelentős változások léptek életbe.

Október 17-én és 24-én reggeltől délig pályakarbantartási munkákat végeznek Gödöllő és Aszód állomás között is. Ezeken a szombati napokon a Keleti pályaudvar és Hatvan között az S80 jelzésű személyvonatok nem közlekednek, helyettük az egri gyorsvonatok és a sátoraljaújhelyi sebesvonatok ezen a szakaszon minden állomáson és megállóhelyen megállnak, a főváros és Hatvan között felár megfizetése nélkül vehetőek igénybe. Ezek a távolsági járatok Budapestről 25 perccel korábban indulnak, és vidékről a fővárosba ennyivel később érkeznek meg. A munkálatok miatt ezen a szakaszon az InterCity vonatok hosszabb menetidővel közlekednek, a hozzájuk csatlakozó járatok is pár perccel később indulnak.

* A részletes menetrendi változásokat a MÁV-csoport honlapján, a [vágányzári hírek menüpontban](http://www.mavcsoport.hu/mav-start/belfoldi-utazas/vaganyzar) nézhetik meg az utazók.

A 80-as számú vasútvonal egyik legnagyobb forgalmú szakasza a Nagyút és Mezőkeresztes-Mezőnyárád közötti, ahol az utóbbi években több helyen sebességkorlátozást kellett bevezetni. A júliusban indult korszerűsítés révén felszámolják a lassújeleket, ezáltal javul a menetrendszerűség és a szolgáltatás színvonala. A beruházás keretében mintegy 42 kilométeren a jobbvágány nyíltvonali szakaszait újítják fel. Vasúti gépláncok segítségével megtörténik az alépítmény megerősítése és a felépítmény cseréje. Elvégzik a hidak szigetelését, és megjavítják a vízelvezetést. A leromlott állapotú felsővezeték-tartó oszlopokat kicserélik, az útátjárók burkolatát felújítják. A megállóhelyeken a Budapest–Miskolc irányú, jobboldali vágány melletti peronokat újjáépítik, és a forgalombiztonság növelése érdekében megtörténik a biztosítóberendezési kábelek cseréje is.

A munkálatok befejezése után Nagyút és Mezőkeresztes-Mezőnyárád között a jobb vágányon, a teljes szakaszon 120 kilométer per órás sebességgel haladhatnak majd a vonatok. Az átépítés során alkalmazott modern nagygépes technológia legnagyobb előnye a hagyományos földmunkás technológiához képest, hogy mindössze fele annyi ideig szükséges vágányzárat tartani az érintett szakaszon, tehát a vonatforgalom minimális akadályozása és a menetrend módosítása mellett végezhető a felújítás. A 14 milliárd forintba kerülő kivitelezés 85 százalékban európai uniós, 15 százalékban hazai forrásból valósul meg a Közlekedés Operatív Program keretében. A projekt 2016-ban az állomási vágányok, az utasperonok és a váltók felújításával folytatódik.

MÁV Zrt. – Kommunikációs Igazgatóság